Jan Helge Andersen

Jan Helge Andersen (født 1981) er en norsk mann som ble dømt sammen med Viggo Kristiansen i forbindelse med Baneheia-saken, der to jenter på åtte og ti år ble voldtatt og drept i Baneheia i Kristiansand den 19. mai 2000. 

Andersen tilstod å ha vært med på drapene i Baneheia og ble dømt for medvirkning til voldtekt av begge jentene, for voldtekt av den yngste jenta, og for overlagt drap på den yngste jenta, men frikjent for medvirkning til drapet på den eldste. Han sonet rundt 15 og et halvt år av en dom på 19 år før han ble prøveløslatt i januar 2016. Det meste av dommen ble sonet i Skien fengsel. Andersen utdannet seg til baker under soningen og lever idag under ny identitet.

Gjenopptakelseskommisjonen bestemte i juni 2023 at saken mot Andersen skal gjenopptas etter at Viggo Kristiansen ble frikjent. Kommisjonen var enstemmig i konklusjonen. Samtidig anmeldte Kristiansens advokat Andersen for falsk forklaring.

I juni 2025 ble han i Gulating lagmannsrett funnet skyldig i drapet på Lena Sløgedal Paulsen. Han har tidligere blitt dømt og sonet for drap på Stine Sofie Sørstrønen. Påtalemakten krevde 2 års fengsel som er det maksimale når han allerede var dømt til 19 års fengsel. Lagmannsretten dømte Andersen til 2 år forvaring, noe som betyr at domstolen kan forlenge forvaringen hvert femte år dersom påtalemakten krever det. Forvaringen kan fortsette på ubestemt tid. Fagdommerne tok dissens i straffeutmålingen og lekdommerne utgjorde flertallet. Han ble dømt til å betale foreldrene 8 millioner kroner i erstatning. Straks etter dommen var lest ble han arrestert i rettslokalet og ført bort.

Høyesterett behandlet anken over reaksjonsfastsettelsen og avsa dom 22. januar 2026, der forvaringsdommen ble stående. Forvaring innebærer at han blir sittende inne til det blir ansett å være liten gjentakelsesfare. Dommen ble avsagt med dissens, det vil si at minst en dommer var uenig i forvaringsdommen. 

 Bakgrunn 
Andersen vokste opp i en boligblokk på Eg i Kristiansand, som ligger rett ved naturområdet Baneheia. Bestevennen gjennom barndommen og ungdommen, Viggo Kristiansen, bodde i et rekkehus rett ved siden av Andersen. De to guttene var mye sammen gjennom oppveksten.

 Baneheia-saken 
Andersen tilstod å ha vært med på drapene i Baneheia 19. mai 2000, og gav en forklaring om sin egen og kameraten Viggo Kristiansens rolle i drapene. Dommen beskrev Viggo Kristiansen som initiativtager og hovedmann bak forbrytelsen. Andersen tilsto å ha drept den yngste av jentene, Stine Sofie Sørstrønen, men hevdet — og ble trodd av retten på — at han gjorde det på Kristiansens befaling og fordi han var redd for at Viggo kom til å drepe ham hvis han ikke adlød. Han nektet for å ha forgrepet seg seksuelt på noen av jentene. Andersen har uttalt at «jeg tenker på det jeg gjorde hver dag». Ifølge dommen var Kristiansen den dominerende i kameratforholdet, mens Andersen ble beskrevet som lett å lede. Den sakkyndige Olaf Bakke beskrev Andersen som hemmet og sjenert.

Andersen ble idømt 17 års fengsel i Kristiansand byrett, men Agder lagmannsrett skjerpet straffen til 19 års fengsel. Andersen sonet det meste av straffen i Skien fengsel. Han utdannet seg til baker under soningen.

Han ble prøveløslatt i januar 2016 etter rundt 15 og et halvt års soning. Prøvetiden utløp i september 2019, og Andersen er etter dette en fri mann. Andersen lever i dag under ny identitet og arbeider som baker på Østlandet.

I forbindelse med gjenopptakelsen av den strafferettslige domfellelsen av Kristiansen i Baneheia-saken ble det i juli 2022 gjennomført en begrenset ransaking hos ham, som automatisk medførte at han har fått status som siktet i saken. I oktober 2022 konkluderte riksadvokaten med at Kristiansen bør frifinnes og at den pågående etterforskningen vil fortsette. Advokat Svein Holden uttalte at «etter min vurdering er det klart at bevisene i saken ikke gir grunnlag for å konstatere utover rimelig tvil at Jan Helge Andersen er skyldig i drapet og falsk forklaring» og at han forventer at siktelsen blir henlagt.

 Gjenåpning i 2024 
I mars 2023 ble det kjent at riksadvokaten fremsatte begjæring til Kommisjonen for gjenopptakelse av straffesaker om gjenåpning av straffesaken mot Jan Helge Andersen slik at han kan tiltales for drapet på Lena Sløgedal Paulsen.

I januar 2024 ble det kjent at Riksadvokaten har tatt ut tiltale mot Andersen for drapet på Lena Sløgedal Paulsen. Tiltalen kan medførte inntil to år soning i fengsel fordi han allerede har sonet 19 år for drap. Uriktig forklaring i 2002 om Viggo Kristiansens rolle er strafferettslig foreldet.

 Referanser 

Kategori:Baneheia-saken
Kategori:Nordmenn dømt for drap
Kategori:Nordmenn dømt for seksuallovbrudd